અને મારું હૃદય એક ધબકારો ચૂકી ગયું. આખી વાતનો તાળો મારા મનમાં બેસી ગયો. આ એ જ મહેન્દ્ર હતો કે જેણે મંજરીના કોઢને કારણે સગાઈ તોડી નાખેલી. મંજરી એ જ છોકરી હતી કે જેણે B.A.-B.E.ની ભાંજગડમાં સગાઈ તોડી હતી. મહેન્દ્રએ પોતાનું ભણતર B.E. જ કહ્યું હોય અને મંજરીના કાકાએ જેની મારફત તપાસ કરાવી તેણે કદાચ B.A. સાંભળ્યું હોય ! આજે મંજરીએ પગમાં ચપ્પલ પહેરેલા હતા. મેં તેની નજર ચૂકાવી જોઈ લીધું કે તેને પગે કોઈ કોઢ ન હતો. તો આ બધું કોના વાંકે થયું ? બે પ્રેમાળ દિલોને તોડવાનું કામ કોણે કર્યું ? આજે બંને પોતપોતાના અલગ સંસારમાં ગોઠવાઈ ગયેલાં છે. જો હું મંજરીને કહું કે મહેન્દ્ર B.A. નહિ, પણ B.E. એન્જિનિયર થયેલો છે, તો તેના મનમાં ભૂલનો પસ્તાવો થાય, ફરી મહેન્દ્ર તરફની લાગણી તાજી થાય અને તેના નવા સંસારમાં આગ ચંપાય. અને હું ક્યારેક મહેન્દ્રને કહું કે તારી મંજરીને પગમાં કોઢ નથી તો તેના નવા જીવનમાં ફરી મંજરીની યાદ ઉભરાઈ આવે. બંનેના પોતપોતાના સંસાર વિખેરાઈ જાય.